เบนซ์ลีสซิ่งเร่งชิงเค้กให้กู้
เมอร์เซเดส-เบนซ์ ลีสซิ่ง สบช่องเช่าซื้อรายอื่นคุมเข้มลูกค้า ชิงส่วนแบ่งปล่อยกู้เพิ่ม
16 ก.พ. 2559

เมอร์เซเดส-เบนซ์ ลีสซิ่ง สบช่องเช่าซื้อรายอื่นคุมเข้มลูกค้า ชิงส่วนแบ่งปล่อยกู้เพิ่ม
นายศุภวุฒิ จิรมนัสนาคร กรรมการผู้จัดการ บริษัท เมอร์เซเดส-เบนซ์ ลีสซิ่ง (ประเทศไทย) เปิดเผยว่า ปีนี้บริษัทตั้งเป้าปล่อยสินเชื่อใหม่ประมาณ 1.3-1.4 หมื่นล้านบาท เติบโต 10% และมียอดสินเชื่อรวม 3.53 หมื่นล้านบาท โดยคาดว่าสัดส่วนลูกค้าจะเพิ่มเป็น 45% ของลูกค้าที่ซื้อรถยนต์เมอร์เซเดส-เบนซ์ โดยลูกค้าหลักยังเป็นกลุ่มที่มีรายได้ประจำเดือนละ 1 แสนบาทขึ้นไป เฉลี่ยผ่อนค่างวดเดือนละ 3.5-4 หมื่นบาท
ทั้งนี้ ฐานลูกค้าหลักของบริษัทยังเป็นรถยนต์เบนซ์ 90% ส่วนอีก 10% เป็นการซื้อรถเพื่อการพาณิชย์ เช่น รถบรรทุกและรถบัสฟูโซ่ ซึ่งคาดว่าในอีก 3 ปีข้างหน้า สัดส่วนรถเพื่อการพาณิชย์จะเพิ่มเป็น 25-30% ตามแนวโน้มระบบการขนส่งที่เชื่อมโยงกันในอาเซียน และโครงการก่อสร้างโครงสร้างพื้นฐานขนาดใหญ่ของรัฐบาลที่กำลังจะเกิดขึ้น
สำหรับปีที่ผ่านมาบริษัทสามารถเพิ่มสัดส่วนลูกค้าที่ซื้อรถยนต์เมอร์เซเดส-เบนซ์ ให้หันมาใช้สินเชื่อเช่าซื้อกับบริษัทได้เพิ่มเป็น 44% เทียบกับปี 2557 ที่มีสัดส่วน 40% ส่งผลให้บริษัทสามารถปล่อยสินเชื่อรวมได้ 3.05 หมื่นล้านบาท เติบโต 23% โดยมีสินเชื่อใหม่ 1.2 หมื่นล้านบาท เทียบกับปี 2557 ที่ปล่อยสินเชื่อรวมได้ 2.48 หมื่นล้านบาท
“ขณะนี้สัดส่วนการปล่อยสินเชื่อเช่าซื้อของรายอื่นๆ ให้กับเบนซ์เริ่มลดลงมาเรื่อยๆ จากปี 2557 ที่มีสัดส่วน 25% พอปี 2558 ก็ลดลงมาเหลือ 21% เป็นผลมาจากความเข้มงวดและระมัดระวังในการปล่อยกู้ให้มากขึ้น หรือไม่ก็ให้ลูกค้าวางเงินดาวน์สูงถึง 20-25% ทำให้ลูกค้าส่วนหนึ่งหันมาใช้สินเชื่อกับเราแทน ซึ่งบริษัทมีทั้งแคมเปญให้ดาวน์น้อยหรือดาวน์ 0%” นายศุภวุฒิ กล่าว
นายศุภวุฒิ กล่าวว่า บริษัทมั่นใจว่าระบบการประมวลผลลูกค้าภายใน สามารถวิเคราะห์ความสามารถเรื่องฐานะการเงินของลูกค้าได้อย่างใกล้ชิด เพราะเน้นปล่อยสินเชื่อให้กับลูกค้าเบนซ์โดยเฉพาะ ทำให้หนี้ที่ไม่ก่อให้เกิดรายได้ หรือเอ็นพีแอล มีเพียง 0.6% ของสินเชื่อรวม เทียบกับค่าเฉลี่ยของอุตสาหกรรมที่ 2.5%
นอกจากนี้ บริษัทมีโปรแกรมสินเชื่อ “mySTAR Special” ทำให้ได้ลูกค้ารายใหม่เพิ่มขึ้น โดยเฉพาะกลุ่มที่เคยใช้รถญี่ปุ่นระดับล้านกว่าบาท ก็เปลี่ยนรถใหม่มาใช้รถยนต์เมอร์เซเดส-เบนซ์แทน เนื่องจากบริษัทนำเสนอสินเชื่อผ่อนชำระเพียง 1% ของราคาเต็มรถยนต์เมอร์เซเดส -เบนซ์เท่านั้น โดยในปัจจุบันลูกค้าเลือกทำสินเชื่อกับโปรแกรมนี้ 10%